
Uznesenie Okresný súd Poprad v spore žalobcu: A. B., nar. XX.XX.XXXX bytom C. XXX/XX, XXX XX C. D., proti žalovanému: neznáma pani, o zaplatenie 550,00 eur, takto rozhodol: I.
Konanie z a s t a v u j e.
II.
Žiadna zo strán n e m á právo na náhradu trov konania. odôvodnenie:
1. Dňa 22.04.2025 bolo súdu doručené písomné podanie žalobcu, v ktorom uviedol, že podaním podáva žalobu na neznámu pani, ktorú nepozná, ale ktorú poznajú na polícii v Spišskej Belej, ktorej nahlásil svoj prípad. Išlo o to, že 550 eur, ktoré prostredníctvom karty vybral v bankomate v Spišskej Belej, nechal v bankomate, pričom na polícii zistili, že peniaze zobrala pani, ktorá išla do bankomatu po ňom. Peniaze mu nevrátila. V tej veci bol aj na priestupkovom konaní v Kežmarku. 2. Súd za účelom poučenia a výzvy žalobcu na doplnenie žaloby o všetky jej podstatné obsahové náležitosti v zmysle § 127, § 132 a § 129 Civilného sporového poriadku nariadil na deň 25.11.2025 výsluch žalobcu. Zároveň súd zabezpečil do spisu pripojenie priestupkového spisu OÚ Kežmarok, odboru všeobecnej správy, č. OU-KK-OVVS-2025009409, vo veci skutku tak, ako ho opísal žalobca v žalobe. V rámci tohto výsluch žalobca po oboznámení s uvedeným priestupkovým konaním, v ktorom bola poškodenej D. E. v súvislosti s ním popisovaným skutkom v žalobe priznaná náhrada škody vo výške 550 eur, zobral žalobu celkom späť a požiadal o zastavenie konania. 3.
Podľa § 144 Civilného sporového poriadku žalobca môže vziať žalobu späť.
4. Podľa § 145 ods. 1 Civilného sporového poriadku ak je žaloba vzatá späť celkom, súd konanie zastaví. 5. Podľa § 146 ods. 1 Civilného sporového poriadku súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 6. V prejednávanej veci žalobca zobral neúplnú žalobu v celom rozsahu späť pred otvorením predbežného prejednania sporu alebo prvého pojednávania. Preto súd rešpektoval dispozitívny úkon žalobkyne so žalobou a konanie celkom zastavil. 7. Podľa § 256 ods. 1 Civilného sporového poriadku ak strana procesne zavinila zastavenie konania, súd prizná náhradu trov konania protistrane.
8. Žalobca zobral žalobu proti žalovanému celkom späť bez jej doplnenia a po tom, čo ho súd oboznámil s výsledkom priestupkového konania vo veci skutku opísaného v žalobe. Preto žalovanej strane prislúcha nárok na náhradu trov konania. Keďže žalobca žiadneho žalovaného v spore neoznačil, súd vyslovil , že žiadna zo strán nemá právo na náhradu trov konania. Poučenie: Proti výrokom I. a II. tohto uznesenia možno podať odvolanie, a to písomne v lehote 15 dní odo dňa jeho doručenia na Okresný súd Poprad (§ 357 ods. 1 písm. a) a písm. m) Civilného sporového poriadku). Podľa § 364 Civilného sporového poriadku rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Podľa § 363 Civilného sporového poriadku v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh.) Podľa § 366 Civilného sporového poriadku prostriedky procesného úroku alebo prostriedky procesnej obrany, ktoré neboli uplatnené v konaní pred súdom prvej inštancie možno v odvolaní použiť len vtedy, ak: a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie.

